**Generalforsamling Vaarst Fjellerad Boldklub**

**Online lørdag d. 6. marts 2021.**

*Formandens beretning.*

2020 har på nærmest alle parametre drejet sig om Covid 19. Det gælder også i Vaarst Fjellerad Boldklub.

Dog fik vi startet 2020 op på fornuftig vis, inden coronaen for alvor slog igennem.

Vi afholdt generalforsamling og standerhejsning for fodbold senior i februar. Badminton, gymnastik og indendørs fodbold for ungdommen kørte derudaf. Den første lørdag i marts kunne vi endnu engang byde op til dans, ved den årlige Hjælperfest. Og sikke en dejlig fest, hvor vi fik både fejret alle Jer, vores skønne frivillige, men også udnævnt årets VFB’ere, som var Lene og Helle, vores dygtige ungdomsudvalg. Og vi fik hyldet Søren, som virkelig har arbejdet og kæmpet for VFB igennem mange, mange år, senest som formand. Vi har meget at takke Søren for, og vi udnævnte ham Årtiets Formand. Festen fortsatte natten lang, og forventningerne var mange: en masse fodboldkampe på stadion, nu hvor vi var rykket op i serie 5 og serie 2, Landsby cup 2020, planerne om nye 3 mands indendørs fodboldstævner til efteråret, og ellers en masse socialt på kryds og tværs i klubbens afdelinger, alt dette var stadig intakt.

Men så rundede vi d. 11. marts, og som alle ved, betød det nedlukning af landet – og vores dejlige boldklub. Alt blev aflyst, og ingen vidste hvornår vi fik gang i idrætten igen. Og der skulle gå lang tid.

I bestyrelsen blev vi bekymret for økonomien, eftersom vi intet kunne afholde, og dermed intet kunne tjene. Og her fik så igen slået fast, at der er mange der virkelig VIL vores klub det godt. Vi genopfandt passive medlemskaber, og vi blev mere end overvældet over den opbakning vi her fik. TAK for det. Et initiativ som vi gentager her i foråret, for det er en god måde at støtte sin lokale klub, selvom man ikke dyrker idræt der.

Efter 2 lange måneder, kunne vi, midt i maj, igen byde den udendørs idræt velkommen, dog med en del restriktioner – men vi kunne trods alt komme i gang.

Der blev også taget hul på en ny sport i VFB, nemlig Outdoor fitness. Det blev en stor succes, og er stadig eksisterende, her et lille år efter, og med ny sæson, der starter i morgen. Stor tak til Tinna Værum, og instruktør Vibeke for det initiativ.

Desværre var restriktionerne for mange til, at vi kunne afholde Landsby Cup. Det var vi naturligvis rigtig kede af, og vi krydser i den grad fingre for, at det kan lykkes i år, måske i en mindre målestok.

Start august var der åbnet så meget op, at vi kunne fejre vores debut i serie 2 med en fællesspisning, i forbindelse med den første hjemmekamp. God stor tilslutning til dette, og stor tak til vores arrangementsudvalg, for dette tiltag.

August gik på hæld, og nu kunne vores gymnastik- og badmintonafdeling starte op. Der har været god tilslutning til gymnastik, hvorimod badminton er dalende. Vi påtænker at lave noget nyt i badmintonregi, for at lokke familier til. Vi kunne godt ønske os et decideret badmintonudvalg, der havde tid og lyst til være med til at gøre badminton mere attraktivt.

Midt september blev der afholdt en rigtig god arbejdsdag, hvor der virkelig blev knoklet igennem. Vi har nu fået et nyt redskabsskur udenfor, fået malet døre og karme i hele klubhuset, og fået mødelokalet lavet godt og brugbart – også som taktikrum. Stor, stor tak til dem, der lige rev en dag ud af kalenderen, for at hjælpe til med det.

Ellers fortsatte al aktivitet henover efteråret, til stor glæde for alle. Det sportslige, og det sociale havde været savnet, det var ganske tydeligt.

Sidst i oktober ramte restriktionerne så endnu engang. Denne gang var det seniorfodbolden, der trak det korteste strå. De fik ikke spillet turneringen færdig. Virkelig ærgerligt, men for vores serie 2, var det uden betydning, da vi desværre ikke havde været i stand til at holde os i denne række. Selvom de sidste kampe ikke blev spillet, var nedrykningen en realitet.

Heldigvis gjaldt restriktionerne ikke klubbens ungdom, så de kunne fortsætte – både indendørs og udendørs. Det var nu rart at der stadig var lidt liv og aktivitet i VFB.

11. december lukkede landet endnu engang helt ned, igen også idrætten. Så al aktivitet stoppede i VFB. I skrivende stund er der så småt ved at blive åbnet op igen, i hvert fald udendørs, og vi håber virkelig på at vi snart kan få et normalt foreningsliv igen.

Alt i alt har 2020 været et udfordrende år, hvor corona har været et fast punkt på dagsordenen til alle bestyrelsesmøder. Vi i bestyrelsen sender en stor tak til vores medlemmer, og i særdeleshed trænere, holdledere og udvalg i alle afdelinger. I har gentagne gange taget imod nye restriktioner i løbet af 2020, og skulle rette til efter det, og I har klaret det fantastisk.

Lad os håbe på et bedre 2021, så vi igen kan samles i vores allesammens VFB.

Jannie Nymann